કોઈ સંબંધ જ્યારે જન્મે છે ત્યારે આયુષ્યનું ટેગ લઈને આવતો નથી. પરપોટો ગમે એટલો ગમતો હોય તો પણ એ લાંબું ટકતો નથી. અમુક સંબંધો મેઘધનુષ્ય જેવા હોય છે, એ આપણા જીવનના આકાશમાં રંગોળી પૂરે છે અને પછી અચાનક જ ચાલ્યા જાય છે. કોઈ મેઘધનુષ કાયમી રહેતું નથી. કેવું છે? પ્રકૃતિમાં જે સૌથી સુંદર છે એ લાંબું ટકતું નથી. પરપોટો ફટ દઈને ફૂટી જાય છે અને મેઘધનુષ્ય આંખ ઠરે એ પહેલાં અલોપ થઈ જાય છે. પતંગિયું થોડા સમય માટે જ હોય છે અને કાચબો દીર્ઘ આયુષ્ય ભોગવે છે. કેટલાંક સંબંધો પથ્થર જેવા સખત હોય છે અને કેટલાંક રૂ જેવા મુલાયમ હોય છે. કેટલાંક સંબંધો ફૂલની પાંખડી જેવા દેખાતા હોય છે પણ એની નીચે કાંટો છુપાયેલો હોય છે, જેવો પાંખડીને સ્પર્શ કરીએ કે તરત જ કાંટો વાગે છે અને આપણે બોલી દઈએ છીએ કે આવું? આ માસૂમિયત છેતરામણી હતી? હા, હોઈ શકે છે.